**Kamov Ka-29** (v kóde NATO: *Helix-B*) je ruský (pôvodne sovietsky) dopravný vrtuľník, odvodený z typu Kamov Ka-27. Je určený pre zabezpečenie výsadku námornej pechoty z lodí a prípadnú palebnú podporu.

Vznik a vývoj
-------------

Začiatkom 70. rokov 20. storočia chcel Sovietsky zväz zvýšiť potenciál svojej námornej pechoty vybudovaním väčších výsadkových lodí a špeciálnych transportných vrtuľníkov, schopných operovať z paluby týchto lodí. Vývojom nového dopravného vrtuľníka sa v roku 1973 začala zaoberať konštrukčná kancelária N.I. Kamova. Tá získala prvé skúsenosti s navrhovaním bojového dopravného vrtuľníku už koncom 60. rokov, keď prišla s konceptom Ka-25F vybaveného podvozkom s lyžinami. Výzbroj tohto stroja mala pozostávať z pohyblivého kanónu kalibru 23 mm, zo šiestich blokov neriadených rakiet UB-16, šiestich protitankových rakiet Falanga a bômb rôzneho kalibru. Hoci v súťaži o nový bojový vrtuľník nakoniec zvíťazil projekt konštrukčnej kancelárie Mila (Mi-24), pracovníci Kamova získali pri tvorbe návrhu bohaté skúsenosti.

Prvý let Ka-29 sa uskutočnil v júli 1976 a štátne skúšky tohto stroja boli úspešne zavŕšené v roku 1979. Napriek tomu sa sériová výroba rozbehla až v roku 1984 a prebiehala do roku 1991. Okrem 3 prototypov vzniklo ďalších 59 sériovo vyrobených strojov.

Prvými nosičmi Ka-29 sa stali výsadkové lode projektu 1174 (Ivan Rogov, Alexander Nikolaev a Mitrofan Moskalenko), ktoré mali na palube dva heliporty a každé plavidlo viezlo štyri tieto vrtuľníky. Posledná z týchto lodí (Ivan Rogov) bola vyradená z prevádzky v roku 2002.

Odvtedy vzlietajú vrtuľníky len z paluby jedinej ruskej lietadlovej lode Admiral Kuznecov. Na palube tohto plavidla sa zúčastnili aj bojov proti Islamskému štáu v Sýrii. V auguste 2016 však prebehlo testovanie Ka-29 aj na palube výsadkovej lode Ivan Gren (projekt 11711).

Konštrukcia
-----------

Ruský Ka-29 na Medzinárodných armádnych hrách 2018
Ka-29 je palubný vrtuľník, ktorý bol vyvinutý na báze protiponorkového vrtuľníka Ka-27. Oba typy zdieľajú rovnakú prevodovku, pohonnú jednotkú, hlavnú časť trupu, podvozok, systém riadenia, hydraulické, energetické a palivové systémy, pilotné a navigačné systémy. V Ka-29 sú navyše nainštalované rádiové systémy ARK-UD a Eukalypt, určené na komunikáciu s pozemnými silami.

Posádka vrtuľníka sa skladá z pilota a operátora, ktorí sedia vedľa seba. Operátor je zodpovedný za navigáciu vrtuľníka a obsluhu zbraní, ako sú protitankové navádzané rakety a pohyblivý guľomet. Kabína posádky je v porovnaní s Ka-27 rozšírená o 500 mm a je chránená pancierovaním s balistickou odolnosťou do kalibru 7,62 mm. Celková hmotnosť panciera na vrtuľníku je 350 kg. 

Pohon stroja zabezpečujú dva motory TV3-117VK, každý s ťahom 1660 konských síl. K-29 má cestovnú rýchlosť 230 km/h a dolet 800 km. Palivové nádrže sú naplnené polyuretánovou penou, aby sa v prípade zásahu zabránilo explózii a sú pokryté vrstvou samonapínacej gumy, ktorá zas bráni úniku paliva. Systém koaxiálnych rotorov umožnil znížiť vibrácie vrtuľníka, čo okrem iného viedlo k dosiahnutiu vyššej presnosti pri zameriavaní cieľa. Vďaka tomuto systému mal Ka-29 lepšiu manévrovateľnosť a dostup ako ďalší sovietsky transportný bojový vrtuľník Mi-24. Jeho statický dostup je 3 700 m, zatiaľ čo Mi-24 s jedným hlavným rotorom a malým chvostovým rotorom dokázal byť vo vise maximálne do výšky 2 000 m.

Transportná kabína Ka-29 má rozmery 4,52 x 1,3 x 1,29 m. Vrtuľník v nej dokáže prepraviť až 16 výsadkárov, pričom v prípade prevozu ranených sa do vrtuľníka zmestí spolu s ošetrovateľom 6 sediacich pacientov a 4 na nosítkach. Ka-29 môže v kabíne prepravovať náklad s hmotnosťou do 2 000 kg alebo na vonkajšom závese veľkorozmerné náklady s hmotnosťou do 4 000 kg. Vrtuľník môže byť vybavený 300 kg záchranným navijakom.

Výzbroj Ka-29 pozostáva zo štvorhlavňového rotačného guľometu 9А622 kalibru 7,62 mm a kanónu 2А42 kalibru 30 mm. Pozemné ciele však môže ničiť aj neriadenými raketami alebo navádzanými strelami kompletu 9К113 Šturm-V.

Vrtuľník má špeciálne navrhnutý podvozok na pristátie a vzlet na kývajúcej sa palube lode. Listy rotora sa dajú sklopiť, aby sa Ka-29 ľahšie prepravoval v stiesnených priestoroch lodí.

Nehody
------

* 19. marca 1987 zavadil vrtuľník sovietskeho námorníctva pri vzlete čepeľou o lodnú anténu, v dôsledku čoho stratil pilot nad strojom kontrolu a ten sa zrútil do vody. Posádka nehodu neprežila.

* 12. apríla 2018 havaroval počas nočného skúšobného letu v Baltskom mori ďalší ruský Ka-29. Obaja členovia posádky zahynuli.

Používatelia
------------

Ka-29
Rovníková Guinea  Rovníková Guinea

* Vzdušné sily Rovníkovej Guinei - k decembru 2018 disponovali 1 vrtuľníkom Ka-29.

Rusko  Rusko

* Ruské námorné letectvo - k decembru 2018 disponovalo 10 vrtuľníkmi Ka-29.

Ukrajina  Ukrajina

* Ukrajinské námorné letectvo - k decembru 2018 disponovalo 4 vrtuľníkmi Ka-29.

Špecifikácie
------------

### Technické údaje

* **Posádka:** 2
* **Nosnosť:** 16 vojakov alebo 4 nosítka s pacientmi a 6 sediacich ranených vojakov, resp. 2 000 kg materiálu interne alebo 4 000 kg v podvese
* **Dĺžka trupu:** 11,6 m
* **Priemer rotora:** 15,9 m
* **Výška:** 5,4 m
* **Vzletová hmotnosť:** 11 000 kg
* **Max. vzletová hmotnosť :** 11 500 kg
* **Pohonná jednotka:** 2x turbohriadeľový motor Klimov TV3-117VK
* **Výkon pohonnej jednotky:** 1 660 kW

### Výkony

* **Cestovná rýchlosť:** 230 km/h
* **Maximálna rýchlosť:** 280 km/h
* **Dolet:** 800 km
* **Praktický dostup:** 5 000 m
* **Statický dostup:** 3 700 m
* **Stúpavosť:** 9,5−12 m/s

### Výzbroj

* 1x rýchlopalný kanón 2А42 kalibru 30 mm s palebným priemerom 250 nábojov
* 1x štvorhlavňový rotačný guľomet 9А622 kalibru 7,62 mm s palebným priemerom 1800 nábojov
* 4 závesníky s nosnosťou do 2 000 kg
	+ 2 x 4 protitankové riadené rakety Šturm
	+ 80x neriadené rakety S-8 kalibru 80 mm

Referencie
----------

1. ↑  Ка-29
2. ↑  КА-29
3. ↑  Letectvo Tichomorskej flotily dostalo šesť opravených vrtuľníkov Ka-29
4. ↑  Корабельный транспортно-боевой вертолет Ка-29. Досье
5. ↑  World Air Forces 2019


|  |  |
| --- | --- |
| Portal | Portál letectvo |